KIRJALLINEN KYSYMYS E-1020/00 esittäjä(t): Lucio Manisco (GUE/NGL) komissiolle. Viisi kidutustapausta ja ihmisoikeusloukkausta Turkissa.



Virallinen lehti nro 026 E , 26/01/2001 s. 0144 - 0145



KIRJALLINEN KYSYMYS E-1020/00 esittäjä(t): Lucio Manisco (GUE/NGL) komissiolle (4. huhtikuuta 2000) Aihe: Viisi kidutustapausta ja ihmisoikeusloukkausta Turkissa Viime viikon aikana eri sanomalehdet, kansalaisjärjestöt ja Kansainvälisen Punaisen Ristin ja YK:n lähteet ovat tuoneet Euroopan parlamentin tietoon vakavan ihmisoikeusloukkauksen. Viisi turkkilaista ammatinharjoittajaa, insinööriä ja yrittäjää Halil Muftuoglu, Emre Nil, Ferhat Terkoglu, Hasan Basri Guner ja Timur Ayan pakotettiin pitkällisen ja julman kidutuksen jälkeen allekirjoittamaan perättömät tunnustukset rikoksista valtiota kohtaan. Uhrien kertoman mukaan ja eri lähteistä kerättyjen todisteiden, joita Turkin lehdissä ei kuitenkaan kerrottu, perusteella kidutukseen sisältyi sähköiskuja kiveksiin, jäätävän kylmiä vesisuihkuja ja hakkaamista pampuilla, jotka oli kääritty pyyhkeisiin mustelmajälkien estämiseksi. Kiduttajat olivat Istanbulin järjestäytyneen rikollisuuden vastaisen osaston palveluksessa. Kyseinen osasto on Turkin valtion rikospoliisin elin. Kaikki viisi kidutettua ovat nyt pidätettynä Bayrampasan vankilassa ja odottavat oikeudenkäyntiä. 1. Pääministeri Ecevit ja koko Turkin hallitus ovat antaneet lausumia, jotka koskevat jo alulle pantuja oikeusjärjestelmän uudistuksia, joiden pitäisi tukea Turkin pääsyä Euroopan unionin jäseneksi. Eikö komissio katso, että edellä kuvatun kaltaiset jatkuvat vakavat ihmisoikeusrikkomukset ovat räikeällä tavalla tällaisten lausumien vastaisia? 2. Katsooko komission puheenjohtaja Romano Prodi, että laajentumisasioista vastaavan komission jäsenen Günter Verheugenin enimmäkseen positiivinen lausunto ihmisoikeusalalla tapahtuneesta edistyksestä Turkissa, jonka hän antoi äskettäisen Istanbulin vierailunsa päätteeksi, on suureksi osaksi perusteeton tai ainakin ennenaikainen? 3. Eikö Turkin hallitukselta olisi välittömästi pyydettävä selvitys edellä mainittujen viiden pidätetyn epäinhimillisestä kohtelusta, ennen kuin aloitetaan neuvottelut Turkin liittymisestä Euroopan unioniin? Günter Verheugenin komission puolesta antama vastaus (10. toukokuuta 2000) Komissio on huolestunut Helsingissä kokoontuneen Eurooppa-neuvoston jälkeen Turkissa ilmenneistä tietyistä ihmisoikeuksia koskevista tapahtumista. Komissio on joka tilanteessa horjumaton ihmisoikeuksien puolustaja. Komissio kehottaa yleisesti Turkin hallitusta osoittamaan selkeämmin sitoumuksensa maan demokratisointiin. Tällaisen kannan otti erityisesti laajentumisasioista vastaava komission jäsen viimeisimmän Turkin vierailunsa aikana 9.10. maaliskuuta 2000. Arvoisan parlamentin jäsenen esille ottama tapaus on todellakin tällä hetkellä käsiteltävänä turkkilaisessa oikeudessa. Komissio on saanut huomattavan määrän tähän aiheeseen liittyviä kirjelmiä ja on vastannut niihin ilmoittaen, että se suhtautuu kyseisiin väitteisiin hyvin vakavasti ja pyytää selvityksiä Turkin viranomaisilta. Vaikka säätiö, jonka toimintaan kyseiset viisi arvoisan parlamentin jäsenen mainitsemaa henkilöä liitetään, herättääkin ensi sijassa tiettyjä kysymyksiä erityisesti juutalaisvastaisten teorioidensa vuoksi, joita se puolustaa ja levittää Internet-sivullaan, esille tuotuja tekoja, mikäli ne osoittautuvat todenperäisiksi, ei voida missään tapauksessa hyväksyä.